Title: คำสั่งคณะกรรมการคุ้มครองผู้บริโภค ที่ 3/2535 เรื่อง  ห้ามขายสินค้าที่เรียกกันว่า "ลูกโป่งวิทยาศาสตร์" หรือ "ลูกโป่งพลาสติก" หรือ "blowing balloon" เป็นการชั่วคราว

คำสั่งคณะกรรมการคุ้มครองผู้บริโภค

คำสั่งคณะกรรมการคุ้มครองผู้บริโภค
ที่
๓/๒๕๓๕
เรื่อง  ห้ามขายสินค้าที่เรียกกันว่า ลูกโป่งวิทยาศาสตร์
หรือ
ลูกโป่งพลาสติก
หรือ blowing balloon เป็นการชั่วคราว[๑]

โดยปัจจุบันได้มีการขาย ผลิต
สั่ง หรือนำเข้ามาในราชอาณาจักรเพื่อขาย ซึ่งสินค้าที่เป็นของเหลวและเหนียว ผสมสี
อยู่ในภาชนะบรรจุที่เรียกกันว่า ลูกโป่งวิทยาศาสตร์
หรือ ลูกโป่งพลาสติก หรือ blowing
balloon และปรากฏว่า ได้มีผู้ร้องเรียนว่า เด็กเล็ก ๆ
ชอบซื้อสินค้าดังกล่าวมาเป่าเล่นหรือฉีกหลอดออก เอามาเคี้ยวเล่นแบบหมากฝรั่ง
และมีกลิ่นทินเนอร์ หากไม่ได้ซื้อมาเล่นหรือเคี้ยวเล่นก็จะกระวนกระวาย
สำนักงานคณะกรรมการคุ้มครองผู้บริโภคจึงได้ขอให้กรมวิทยาศาสตร์บริการ
กระทรวงวิทยาศาสตร์เทคโนโลยีและการพลังงาน กรมวิทยาศาสตร์การแพทย์
กระทรวงสาธารณสุข วิเคราะห์ส่วนประกอบทางเคมีของสินค้า ลูกโป่งวิทยาศาสตร์
หรือ ลูกโป่งพลาสติก หรือ blowing
balloon
ที่พบจำหน่ายในท้องตลาดแล้วปรากฏว่าสินค้าดังกล่าวเป็นสินค้าที่มีทินเนอร์ผสม
และใช้สีที่ไม่ใช่สีผสมอาหาร และยังมีฉลากไม่เป็นไปตามประกาศคณะกรรมการว่าด้วยฉลาก
ฉบับที่ ๓๖ (พ.ศ. ๒๕๓๐) เรื่อง กำหนดสินค้าที่มีทินเนอร์ผสมเป็นสินค้าที่ควบคุมฉลาก
และตามกฎกระทรวง (พ.ศ. ๒๕๓๔) ออกตามความในพระราชกำหนดป้องกันการใช้สารระเหย พ.ศ.
๒๕๓๓ นอกจากนี้ ยังเป็นสินค้าที่ไม่ได้ใช้เพื่อการอื่นนอกจากการเล่นของเด็กเล็ก
ซึ่งลักษณะการเล่นของเด็กเล็กในขณะที่เป่าสินค้าดังกล่าวให้เป็นลูกโป่ง ต้องมีการสูดลมหายใจเข้าออกหลายครั้ง
ทำให้เด็กเล็กมีโอกาสสูดดมทินเนอร์ อันอาจเป็นอันตรายต่อสุขภาพได้

คณะกรรมการคุ้มครองผู้บริโภคได้พิจารณาในการประชุมครั้งที่
๒/๒๕๓๕ เมื่อวันที่ ๕ กุมภาพันธ์ ๒๕๓๕ แล้ว
เห็นว่ามีเหตุอันน่าเชื่อว่าสินค้าที่กันว่า ลูกโป่งวิทยาศาสตร์
หรือ ลูกโป่งพลาสติก หรือ blowing
balloon อาจเป็นอันตรายแก่ผู้บริโภคได้
โดยเฉพาะอย่างยิ่งในกลุ่มเด็กเล็ก จึงมีความจำเป็นและเร่งด่วนที่จะป้องกันอันตราย
และคุ้มครองผู้บริโภคให้ได้รับความปลอดภัยจากการใช้สินค้าชนิดนี้ ฉะนั้น
อาศัยอำนาจตามมาตรา ๓๖ วรรคหนึ่งและวรรคสาม แห่งพระราชบัญญัติคุ้มครองผู้บริโภค
พ.ศ. ๒๕๒๒ คณะกรรมการคุ้มครองผู้บริโภคจึงมีคำสั่งดังต่อไปนี้
(๑)
ห้ามขายสินค้าที่เรียกกันว่า ลูกโป่งวิทยาศาสตร์
หรือ ลูกโป่งพลาสติก หรือ blowing
balloon เป็นการชั่วคราว
จนกว่าคณะกรรมการคุ้มครองผู้บริโภคจะมีคำสั่งยกเลิก
(๒)
ให้ผู้ประกอบธุรกิจซึ่งประสงค์จะขาย ผลิต สั่ง
หรือนำเข้ามาในราชอาณาจักรเพื่อขายสินค้าที่เรียกกันว่า ลูกโป่งวิทยาศาสตร์
หรือ ลูกโป่งพลาสติก หรือ blowing
balloon
ทำการติดต่อกับสำนักงานคณะกรรมการคุ้มครองผู้บริโภคโดยเร็วที่สุด เพื่อดำเนินการทดสอบหรือพิสูจน์สินค้าดังกล่าวว่าสินค้านั้นไม่อาจเป็นอันตรายแก่ผู้บริโภค
ทั้งนี้ โดยให้ดำเนินการทดสอบหรือพิสูจน์ให้สามารถรู้ผลได้ ภายในสามสิบวัน
นับแต่วันที่คำสั่งนี้ประกาศในราชกิจจานุเบกษา

สั่ง
ณ วันที่ ๒๐ กุมภาพันธ์ พ.ศ. ๒๕๓๕
สายสุรี  จุติกุล
รัฐมนตรีประจำสำนักนายกรัฐมนตรี
ประธานคณะกรรมการคุ้มครองผู้บริโภค

สรัลพร/พิมพ์
๑๖
พฤษภาคม ๒๕๕๑
รัศม์วรรณวลัย/ตรวจ
๒๓
พฤษภาคม ๒๕๕๑

[๑]
ราชกิจจานุเบกษา เล่ม ๑๐๙/ตอนที่ ๓๒/หน้า ๒๘๔๓/๕ มีนาคม ๒๕๓๕